Samarbeidsavtalen. Samarbeidsavtalen

Kort tid etter at Iqbal forsvinner, blir det også underskrevet en samarbeids­avtale som avgrenser Svein Erik Rogstads rolle i Advokatfirmaet Rogstad.

I avtalen, som VG har fått innsyn i, går det frem at Rogstad skal få lov til å bruke advokat­kontorets kantine og wifi-tilkobling. Han skal få sitte der, men kan ikke kreve en bestemt sitteplass.

Samarbeidsavtalen. Samarbeidsavtalen

Han gir også Advokatfirmaet Rogstad rett til å bruke navnet hans, uten å kunne kreve noe for dette – og frasier seg muligheten til å protestere på bruken.

Partene kan samarbeide om klienter, men dette skal avtales på sak-til-sak-basis.

Med Rogstad på sidelinjen trer et nytt ansikt inn i front av Advokatfirmaet Rogstad.

Steingrim Wolland

Den mangeårige presse- og høyesteretts­advokaten Steingrim Wolland (58) vender tilbake fra flere år i England, hvor han etter eget utsagn brukte det britiske systemet for å få slettet gjeld.

– Smått genial løsning, mente jeg selv, sier Wolland i dag.

Aksjespekulasjoner førte til at Wolland gikk personlig konkurs og mistet retten til å jobbe som advokat i 2009.

Steingrim Wolland Geir Knutsen Morten Kjensli Per Sjong Larsen

Nå får Wolland igjen tillatelse til å drive som advokat, og i løpet av 2017 blir han medeier og styreleder i Advokatfirmaet Rogstad.

Det hentes inn flere profilerte advokater. En del av dem har det til felles at de enten har mistet bevillingen, huset eller begge deler.

Geir Knutsen

Den straffedømte advokaten Geir Knutsen (64) begynner å dukke opp på Rogstad-kontoret, mens han venter på at Høyesterett skal avgjøre om han må sone en dom på nærmere fire år.

Gjennom å drive dobbelt bokholderi i over ti år unndro han millioner av kroner. Til slutt ble han avslørt, og mistet retten til å drive som advokat.

VG har fått innsyn i brev Knutsen har sendt på vegne av advokater ved kontoret.

Høyesterett fastholder at Knutsen må sone straffen. Da VG når ham på telefon i desember, ønsker han ikke å snakke om hva han gjorde i Rogstad.

Morten Kjensli

Senere kommer Orderud-forsvareren Morten Kjensli (67) inn. Han har stått uten bevilling i 12 år etter å ha gått personlig konkurs. Wolland hjelper Kjensli med å få den tilbake.

I perioden da han ikke kunne være advokat, og var omtalt som «juridisk utreder», har han opptrådt på vegne av klienter ved Advokat­firmaet Rogstad, viser brev VG har fått innsyn i.

Morten Kjensli ønsker ikke å uttale seg om arbeidet, og viser til taushetsplikten.

Den mangeårige forsvarsadvokaten Per Sjong Larsen (56) blir «juridisk medarbeider» i Rogstad. Også han har mistet retten til å være advokat.

Da Sjong Larsen senere søker om å få tilbake bevillingen, kommer det frem at han har utført advokatoppgaver i Rogstad, som å møte en klient i fengsel.

Per Sjong Larsen

I Norge er det visse oppgaver kun advokater skal utføre, et såkalt rettsråds­monopol. Tilsynsrådet for advokat­virksomhet mener Sjong Larsens oppførsel, deriblant fengselsbesøket, gjør at han fremdeles ikke er skikket eller har tilliten som trengs for å få bli advokat.

Per Sjong Larsen mener dette er feil og har saksøkt Tilsynsrådet. Saken skal for retten i 2020.

– Det er ikke riktig at det «kommer frem» at jeg har utført advokatoppgaver. Det riktige er at Tilsynsrådet har en klar uriktig og lovstridig holdning, for å støtte opp om et vedtak man skjønte ikke sto seg uten den usanne påstanden, skriver Sjong Larsen i en epost til VG.

Wolland sier det muligens ikke er så vanlig å hjelpe i gang igjen advokater som mangler bevilling.

– Det skyldes i så fall i hovedsak: At vi har den nødvendige kunnskap og vilje til å gjennomføre det, og at vi gir blanke i folk som måtte mene at det er negativt, skriver han i en epost til VG.

Videre skriver Wolland:

– Jeg forakter de holdninger du gjør deg til løpegutt for: At tidligere forgåelser, uhell eller urett for alltid skal være til hinder for senere fremgang.

De eldre, profilerte advokatene kombineres med en rekke yngre jurister, hvor mange har flerkulturell bakgrunn.

Det snakkes etter hvert polsk, punjabi, urdu, arabisk, kurdisk, spansk, albansk, italiensk, hindi, tyrkisk, somali og rumensk ved kontoret. Det åpner opp markedet for nye klienter: I Norge er det hundre­tusenvis som enten er innvandrere eller barn av innvandrere.

Oppskriften blir en suksess. Ut over høsten 2017 begynner Advokatfirmaet Rogstad å skyte fart. Inntektene og antallet ansatte øker.

Fra 2016 til 2018 blir omsetningen i selskapet mer enn tredoblet, fra fem til 17,5 millioner kroner, ettersom nye klienter kommer til.

Innsatte i flere fengsler blir kontaktet av andre innsatte og anbefalt å velge Rogstad som advokatfirma.

«I 2020 kommer det til å omsette for 50 millioner», skriver Wolland i en klage på VG til Pressens Faglige Utvalg.

Antallet ansatte er firedoblet siden Ghauri tok styringen ved advokatfirmaet.